เปรมชัย ไม่หนี ยังไม่ถึงฎีกา
ศรีวราห์-ยัน รับรองเสือดํา ไม่ตายฟรีแน่,ศรีวราห์ แจงยิบคดีเจ้าสัว เปรมชัย ล่าสัตว์ป่าทุ่งใหญ่นเรศวรฯ พยานหลักฐานครบพอฟ้องแน่นอน เตรียมลงพื้นที่ สภ.ทองผาภูมิ ตามคดีล่าสัตว์ป่า อาจสรุปสำนวนส่งอัยการเลย ยืนยัน เสือดำไม่ตายฟรีแน่ ด้าน บิ๊กเต่า ประชุมคณะกรรมการติดตามคดี ออกตัวเจ้าหน้าที่อุทยานฯ กับตำรวจไม่ได้ขัดแย้งกัน ส่วนสำนวนสมบูรณ์เกือบ 100 เปอร์เซ็นต์แล้ว ขณะที่หัวหน้าเขตรักษาพันธุ์สัตว์ป่าทุ่งใหญ่นเรศวรฯ พาเจ้าหน้าที่ 3 นาย ให้ปากคำเพิ่มเติมที่โรงพักประเด็นการเข้าออกของคณะเจ้าสัวคนดัง ส่วนทีมทนายความพาคนขับรถคณะพรานไฮโซให้ปากคำเพิ่มเติมด้วย ด้านพนักงานอัยการจัดเตรียมสถานที่เตรียมแถลงข่าวหากตำรวจส่งมอบสำนวน,การสอบสวนดำเนินคดีนายเปรมชัย กรรณสูต ประธานบริหารบริษัท อิตาเลียนไทย ดีเวล๊อปเมนต์ จำกัด (มหาชน) กับพวกรวม 4 คนเข้าไปล่าสัตว์ในเขตรักษาพันธุ์สัตว์ป่าทุ่งใหญ่นเรศวร ด้านตะวันตก อ.ทองผาภูมิ จ.กาญจนบุรี แจ้งข้อหากระทำความผิดตาม พ.ร.บ.ป่าไม้ฯ พ.ร.บ.ป่าสงวนและคุ้มครองสัตว์ป่าฯ และ พ.ร.บ.อาวุธปืนฯ รวม 9 ข้อหา และได้ขยายผลสอบคดีครอบครองงาช้างแอฟริกา 2 คู่ คดีอาวุธปืน และคดีติดสินบนเจ้าพนักงาน ซึ่ง พล.ต.อ.ศรีวราห์ รังสิพราหมณกุล รอง ผบ.ตร. ผู้ควบคุมคดียืนยันมาตลอดว่าคดีมีความคืบหน้า พยานหลักฐานแน่นหนาพอที่จะเอาผิดได้ ขณะที่กระแสสังคมยังไม่ไว้ใจเฝ้าจับตาอย่างใกล้ชิด โดยเฉพาะ พล.ต.อ.ศรีวราห์ถูกกระแสโซเชียลโจมตีอย่างต่อเนื่อง,ความคืบหน้าเมื่อเวลา 12.00 น. วันที่ 12 มี.ค. ที่สำนักงานตำรวจแห่งชาติ นายการกวี สงศรี ที่ปรึกษากลุ่มรักชาติและสมาชิกกว่า 15 คน เดินทางมาสอบถามความคืบหน้าการดำเนินคดีกับนายเปรมชัย กรรณสูต กรณีการฆ่าเสือดำ พล.ต.อ.ศรีวราห์ รังสิพราหมณกุล รอง ผบ.ตร.ตอบข้อสงสัยในทุกประเด็น ว่า พนักงานสอบสวนแจ้งข้อหานายเปรมชัย กับพวกในข้อหาล่าสัตว์ป่าและครอบครองสัตว์ป่า ไม่ได้มีแต่ข้อหาครอบครองสัตว์ป่าอย่างที่พูดกัน กรณีนี้ของกลางที่กรมอุทยานแห่งชาติ สัตว์ป่า และพันธุ์พืช นำมาส่งมีแต่ซากจำเป็นต้องตรวจพิสูจน์เพื่อยืนยันว่า เนื้อ หนังและกระดูกมาจากเสือดำ ผลการพิสูจน์ออกมาแล้ว สามารถบรรยายฟ้องได้ว่าเกิดจากการล่า,พล.ต.อ.ศรีวราห์กล่าวต่อว่า ที่ไม่มีการตั้งโต๊ะแถลงข่าวสำหรับคดีนี้เพราะตนเป็นผู้ทำสำนวน ถ้าไม่มาถามตนก็จะไม่ตอบ อีกทั้งตามหลักการสำนวนเป็นความลับถึงตอบก็ตอบได้แค่ภาพรวม เชื่อว่าคดีนี้ส่งฟ้องได้อย่างแน่นอน คาดว่าพนักงานอัยการจะมีความเห็นตามพนักงานสอบสวน คดีนี้ยืนยันมาตลอดว่าคดีไม่ได้ช้า กระบวนการตั้งแต่มีการจับกุม จนถึงการแจ้ง 9 ข้อหา มีการตรวจพิสูจน์ทุกขั้นตอน อีกทั้งผู้ต้องหาปฏิเสธ จำเป็นต้องรวบรวมพยานหลักฐาน เพื่อบรรยายในท้ายรายงานการสอบสวนส่งพนักงานอัยการพิจารณา ที่มีการออกมาพูดว่าใช้กฎหมาย 2 มาตรฐานนั้น ขอยืนยันไม่มี 2 มาตรฐาน,รอง ผบ.ตร.กล่าวด้วยว่า สำหรับคดีงาช้าง เจ้าหน้าที่อุทยานฯยืนยันว่างาช้างได้รับแจ้งไว้แล้ว แต่จากการตรวจพิสูจน์งาช้างดังกล่าวเป็นงาช้างแอฟริกา ไม่สามารถรับแจ้งได้ถือเป็นความผิด บุคคลที่จดแจ้งเป็นภรรยานายเปรมชัย แต่ลักษณะการตั้งใช้เป็นการใช้ประโยชน์ร่วมกัน พนักงานสอบสวนจึงได้กล่าวหานายเปรมชัยเพิ่มเติม สำหรับคดีฆ่าเสือดำกับคดีอาวุธปืน ดำเนินการคนละสำนวนกัน เนื่องจากต่างกรรมต่างวาระ สรุปจนถึงขณะนี้พนักงานสอบสวน สภ.ทองผาภูมิ แจ้งข้อหานายเปรมชัย 9 ข้อหา ส่วนพนักงานสอบสวน บก.ป.ป.ป.แจ้งข้อหาติดสินบนเจ้าพนักงาน บก.ปทส.กล่าวหาข้อหาอาวุธปืนและข้อหาครอบครองงาช้าง ในวันที่ 13 มี.ค. ตนเตรียมลงพื้นที่ สภ.ทองผาภูมิ เพื่อติดตามความคืบหน้าของสำนวนและดูความเรียบร้อย อาจจะสรุปสำนวนส่งอัยการเลย,กรณีนายเปรมชัยเดินทางไปต่างประเทศและเดินทางกลับมาแล้ว ไม่เกี่ยวกับพนักงานสอบสวน เพราะนำตัวไปฝากขังแล้ว อยู่ในอำนาจการควบคุมของศาล วันที่ 14 มี.ค. พนักงานสอบสวน บก.ปทส.ได้ออกหมายเรียกให้นายเปรมชัย มารับทราบเพิ่มอีก 3 ข้อหา ที่ บก.ปทส.ตราบใดที่คดีนี้ยังไม่ถึงศาลฎีกา เชื่อว่านายเปรมชัยไม่หนี เพราะไม่มีเหตุจะหนี คดีฆ่าเสือดำ ตำรวจรวบรวมพยานหลักฐานจนกว่าจะครบประเด็น มีการสอบปากคำผู้ที่เกี่ยวข้องไม่ต่ำกว่า 40 ปาก ยืนยันว่าพอฟ้องแน่นอน ผมขอยืนยันเสือดำไม่ตายฟรีแน่ พล.ต.อ.ศรีวราห์ กล่าว,พล.ต.ต.ธวัชชัย เมฆประเสริฐสุข ผบก.พฐก. กล่าวว่า ขอยืนยันด้วยว่าระหว่างตำรวจกับหน่วยนิติวิทยาศาสตร์สัตว์ป่าของกรมอุทยานแห่งชาติสัตว์ป่าและพันธุ์พืชไม่มีความขัดแย้งกัน ส่วนที่ไม่สามารถนำผลการจำลองวิถีกระสุนของเจ้าหน้าที่กรมอุทยานฯมาประกอบในสำนวนคดี ได้มีการอธิบายชี้แจงไปแล้วว่า การจำลองผลดังกล่าว ไม่สอดคล้องกับหลักวิชาการ,ที่กองบังคับการป้องกันปราบปรามการทุจริตและประพฤติมิชอบ (บก.ปปป.) พล.ต.ต.กมล เหรียญราชา ผบก.ปปป. เปิดเผยว่า หลังหารือร่วมกับเจ้าหน้าที่ ชุดลงพื้นที่ตรวจสอบคดีนายวิเชียร ชิณวงษ์ หัวหน้าเขตรักษาพันธุ์สัตว์ป่าทุ่งใหญ่นเรศวรด้านตะวันตก แจ้งความเอาผิดนายเปรมชัย ข้อหาพยายามติดสินบนเจ้าหน้าที่ หลังมอบหมายให้แต่ละหน่วยงานรับผิดชอบดำเนินการ 3 ประเด็น คือ 1.พนักงานสอบสวน บก.ปปป. ประสานให้ บก.ป. รวบรวมไฟล์ต่างๆ ที่มีการเผยแพร่ในสื่อโซเชียลมาให้ บก.ปอท.ตรวจสอบ 2.ให้ บก.ปอท.ตรวจสอบไฟล์เสียงสนทนาในขณะเกิดเหตุ ขณะนี้อยู่ระหว่างตรวจสอบ และ 3.ให้บก.ปทส.สรุปว่ามีการดำเนินคดีกับนายเปรมชัยไว้กี่คดี เพื่อหามูลเหตุว่าเชื่อมโยงกันอย่างไร นอกจากนี้วันที่ 13 มี.ค. พนักงานสอบสวน บก.ปปป. จะเดินทางไป จ.กาญจนบุรี เพื่อสอบปากคำนายวิเชียรและพยานที่เป็นผู้อัดคลิปเสียงการติดสินบนอีก 1 ปากเพิ่มเติม เพื่อให้ชัดเจนว่าสินบนนั้นคืออะไร และทนายความของนายเปรมชัยยืนยันลูกความจะเข้าพบพนักงานสอบสวน บก.ปทส.เพื่อรับทราบข้อกล่าวหาพยายามติดสินบนเจ้าพนักงาน ในเวลา 10.00 น. วันที่ 14 มี.ค. ที่ บก.ปทส.,ที่กระทรวงทรัพยากรธรรมชาติและสิ่งแวดล้อม (ทส.) พล.อ.สุรศักดิ์ กาญจนรัตน์ รมว.ทส. เป็นประธานการประชุมคณะกรรมการติดตามคดีการล่าสัตว์ป่าในพื้นที่เขตรักษาพันธุ์สัตว์ปาทุ่งใหญ่นเรศวร ฝั่งตะวันตก มีนายธัญญา เนติธรรมกุล อธิบดีกรมอุทยานแห่งชาติ สัตว์ป่าและพันธุ์พืช พล.ต.อ.จรัมพร สุระมณี กรรมการสำนักงานป้องกันและปราบปรามการทุจริตในภาครัฐ (ป.ป.ท.) ในฐานะ ที่ปรึกษาคณะกรรมการฯ พร้อมเจ้าหน้าที่ที่เกี่ยวข้องเข้าร่วมประชุม โดย พล.อ.สุรศักดิ์กล่าวว่า การประชุมมีการหารือใน 3 ประเด็นหลักสำคัญ คือ 1.เรื่องการสอบสวนคดีของพนักงานสอบสวน 2.พยานหลักฐานที่เจ้าหน้าที่กรมอุทยานฯ เป็นฝ่ายรวบรวม และส่วนที่เจ้าหน้าที่พิสูจน์หลักฐานเป็นฝ่ายรวบรวม และ 3.เป็นเรื่องของนิติวิทยาศาสตร์ ซึ่งมีความสมบูรณ์ และผลตรวจดีเอ็นเอทุกชิ้นออกมาเรียบร้อย และได้จัดส่งให้เจ้าหน้าที่ตำรวจประกอบในสำนวนคดีแล้ว,พล.อ.สุรศักดิ์กล่าวอีกว่า ขณะนี้ทุกอย่างมาถึงจุดสมบูรณ์เกือบ 100 เปอร์เซ็นต์ พนักงานสอบสวนสามารถส่งสำนวนให้อัยการตามกรอบระยะเวลาที่กำหนดได้ เชื่อมั่นว่าหลักฐานที่มีไม่น่าจะมีอะไรหลุดหรือเบี่ยงเบน และมีความแน่นหนามากขึ้น ส่วนคดีที่เหลือไม่ว่าจะเป็นคดีงาช้าง อาวุธปืน หรือการบุกรุกป่าภูเรือ จ.เลย เป็นหน้าที่ของหน่วยงานที่เกี่ยวข้อง เมื่อถามถึงการสอบปากคำเจ้าหน้าที่ พล.ต.อ.ศรีวราห์ รังสิพราหมณกุล รอง ผบ.ตร.ได้ให้นิติกรและรองอธิบดีกรมอุทยานฯ ออกจากห้อง พล.อ.สุรศักดิ์กล่าวว่า คงเป็นกระบวนการสอบสวนของเจ้าหน้าที่ตำรวจ ตนไม่ทราบในรายละเอียด ส่วนกรณี พล.ต.อ.ศรีวราห์ ระบุว่าไม่สามารถหาดีเอ็นเอมนุษย์ในวัตถุพยาน เช่น มีดและเขียงได้เพราะมีการใช้น้ำยาเคมีกับวัตถุพยานนั้น พล.อ.สุรศักดิ์ กล่าวว่า ไม่มีอะไรขัดแย้งในส่วนของสำนวนคดี แต่ในการพูดคุยที่ออกสื่อก็อาจเป็นอีกเรื่องหนึ่ง ยืนยันว่าทุกอย่างที่กรมอุทยานฯ ดำเนินการเป็นไปด้วยดีทั้งหมด,ด้าน พล.ต.อ.จรัมพรกล่าวว่า กรณีความสับสนในเรื่องดีเอ็นเอของผู้กระทำความผิดนั้น ตนยืนยันว่าในที่เกิดเหตุพบดีเอ็นเอของทั้งนายเปรม–ชัยและพวกทั้ง 4 คน มีความเชื่อมโยงที่สามารถดำเนินคดีกับผู้กระทำความผิดได้แล้ว ส่วนกระแสสังคมในเรื่องการขอให้เปลี่ยนตัวคนทำคดีก็เป็นเรื่องของเจ้าหน้าที่ตำรวจ แต่ตนตั้งข้อสังเกตว่า พล.ต.อ.ศรีวราห์ ได้รับมอบหมายให้ดูแลรับผิดชอบงานด้านความมั่นคง ส่วน พล.ต.อ.เฉลิมเกียรติ ศรีวรขาน รอง ผบ.ตร. ดูแลรับผิดชอบคดีเกี่ยวกับทรัพยากรธรรมชาติฯหรือไม่ อย่างไรก็ตาม เท่าที่ทราบคนทำสำนวนคดีเสือดำไม่ใช่ พล.ต.อ.ศรีวราห์ ซึ่งลงไปช่วยดูเท่านั้น แต่ท่าทีที่แสดงออกมาอาจทำให้สังคมไม่แฮปปี้ไปบ้าง ยืนยันว่าเจ้าหน้าที่ตำรวจที่ทำสำนวนมีความเป็นอิสระ พยานหลักฐานในสำนวนจะไม่มีการเปลี่ยนแปลง และเชื่อว่าไม่มีใครกล้าเปลี่ยนแปลงพยานหลักฐาน เพราะไม่เช่นนั้นก็จะเป็นเหมือนคดีหวย 30 ล้าน และคดีนี้สังคมให้ความสนใจเป็นอย่างมาก,เช้าวันเดียวกัน นายชัยวัฒน์ ลิ้มลิขิตอักษร หัวหน้าชุดเฉพาะกิจพญาเสือ นายวิเชียร ชิณวงษ์ หัวหน้าเขตรักษาพันธุ์สัตว์ป่าทุ่งใหญ่นเรศวรฯ นายปิยะพงษ์ พิมเสน ผู้ช่วยหัวหน้าเขตรักษาพันธุ์สัตว์ป่าทุ่งใหญ่นเรศวรฯ นำเจ้าหน้าที่เดินทางด้วยรถปิกอัพโตโยต้าสีขาว ทะเบียน 1 ฒท 4190 กรุงเทพมหานคร ออกจากสำนักงานฯ เพื่อไปให้ปากคำเพิ่มเติมกับพนักงานสอบสวน สภ.ทองผาภูมิ ได้พบชาวบ้านหมู่บ้านคลิตี้ หมู่ 4 ต.ชะแล โบกรถขอให้ช่วยนำ น.ส.มยุรี รัตนบริสุทธิ์ อายุ 24 ปี สาวท้องแก่ส่งไปทำคลอดที่ รพ.ทองผาภูมิ แต่เดินทางต่อไปได้แค่ 20 นาที น.ส.มยุรีเกิดเจ็บท้องอย่างรุนแรง บอกว่า ไม่ไหวแล้วหัวหน้า เจ้าหน้าที่หันไปดูพบว่าศีรษะเด็กโผล่ออกมาแล้ว รีบจอดรถทำคลอดให้อย่างทุลักทุเลจนเด็กคลอดได้อย่างปลอดภัย เป็นเด็กหญิงหน้าตาน่ารักน่าชัง ซึ่งนายปิยะพงษ์ได้ถอดเสื้อลายพรางป่าไม้ที่สวมใส่อยู่รองรับเด็ก รีบนำแม่และเด็กส่ง รพ.ทองผาภูมิ ซึ่งนายวิเชียรและนายปิยะพงษ์ ได้มอบเงินรับขวัญเด็ก กับแม่จำนวน 1,500 บาท,ต่อมาเวลา 11.00 น. นายวิเชียรและคณะเดินทางมาถึง สภ.ทองผาภูมิ เข้าพบ ร.ต.อ.สุมิตร บุญยะกิจ รอง สว. (สอบสวน) เจ้าของคดี เพื่อนำเจ้าหน้าที่ประจำหน่วยเซซาโว่ หน่วยมหาราช และหน่วยทินวย รวม 3 นายมาให้ปากคำเพิ่มเติมเกี่ยวกับการเดินทางเข้าออกของนายเปรมชัยและคณะ เนื่องจากนายเปรมชัยอ้างว่าเดินทางออกจากพื้นที่วันที่ 4 ก.พ. และกลับเข้าพื้นที่ตอนกลางคืนก่อนเจ้าหน้าที่บุกเข้าจับกุม โดยตำรวจได้ใช้เวลาสอบปากคำนานร่วม 8 ชั่วโมงจึงแล้วเสร็จ ขณะเดียวกันทีมทนายความของนายเปรมชัย พานายยง โดดเครือ คนขับรถโตโยต้าแลนด์ครุยเซอร์ ที่นายเปรมชัยพร้อมพวก เข้าป่าทุ่งใหญ่ฯ มาให้ปากคำเพิ่มเติมที่ สภ.ทองผาภูมิ โดยตำรวจสอบในประเด็นเกี่ยวกับบันทึกการจับกุม,ที่สำนักงานอัยการจังหวัดทองผาภูมิ เจ้าหน้าที่ได้จัดเตรียมพื้นที่แถลงข่าวมีการจัดโต๊ะ ตั้งโพเดียม รวมทั้งรายชื่อเจ้าหน้าที่ที่เกี่ยวข้อง โดยนายธรัมพ์ ชาลีจันทร์ รองเลขานุการอัยการสูงสุด ได้มาตรวจความเรียบร้อย พร้อมกล่าวว่า หากพรุ่งนี้เจ้าหน้าที่ตำรวจส่งสำนวนคดีนายเปรมชัย กรรณสูต มาถึงอัยการ ทางอัยการได้จัดเจ้าหน้าที่เพื่อรับสำนวน หลังจากนั้นจะมีการแถลงข่าวเพื่อให้ประชาชนที่ติดตามข่าวได้รับรู้ความเคลื่อนไหว,ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ให้สัมภาษณ์กรณีนายตระกูล วินิจนัยภาค อดีตอัยการสูงสุด แสดงความกังขาการทำงานของ พล.ต.อ.ศรีวราห์ รังสิ-พราหมณกุล รอง ผบ.ตร. ในการทำคดีนายเปรมชัย กรรณสูต กับพวก ล่าสัตว์ป่าทุ่งใหญ่นเรศวรฯ ว่า คนที่พูดเป็นอดีตอัยการสูงสุด ต้องให้คนทำงานปัจจุบันเป็นคนพูด เพราะเขารู้ข้อเท็จจริง เมื่อถามว่าคดีนี้น่าจะเสร็จได้เมื่อไหร่ พล.อ.ประวิตรกล่าวว่า ไม่รู้ เจ้าหน้าที่ต้องหาพยานหลักฐานให้ชัดเจน ไม่ต้องห่วง ทุกฝ่ายทุกคนตั้งใจทำงานกันอยู่แล้ว เรื่องนี้อยู่ในกระแส ฉะนั้นไม่มีเรื่องความไม่โปร่งใส ปล่อยให้เจ้าหน้าที่เขาทำงานไปก่อน คนนอกจะพูดอะไรก็พูดได้ แต่คนที่อยู่เขาทำงานมีพยานหลักฐานต้องให้เขาทำของเขาไป ไม่มีใครไปนอกลู่นอกทางได้ เมื่อถามว่าหากการวิพากษ์วิจารณ์เกินเลยไป พล.ต.อ.ศรีวราห์มีสิทธิฟ้องได้หรือไม่ พล.อ.ประวิตรกล่าวว่า ไม่รู้ต้องไปดูข้อกฎหมาย,ที่ตลาดหลักทรัพย์แห่งประเทศไทย นายภูวนารถ ณ สงขลา กรรมการสมาคมส่งเสริมผู้ลงทุนไทย เปิดเผยว่า ในการประชุมสามัญผู้ถือหุ้น บมจ.อิตาเลียนไทย ดีเวล๊อปเมนต์ (ITD) ทางสมาคมจะส่งอาสาพิทักษ์สิทธิ ผู้ถือหุ้นเข้าร่วมการประชุม โดยจะตั้งคำถามต่อกรรมการและกรรมการอิสระของบริษัท เกี่ยวกับธรรมาภิบาลของผู้บริหารบริษัทว่าจะมีการพิจารณาอย่างไร เนื่องจากความผิดดังกล่าวเป็นเรื่องเกี่ยวกับบุคคล ที่อาจจะกระทบกับบริษัทคู่ค้าที่สนใจในเรื่องของธรรมาภิบาล รวมถึงบริษัทจะยังคงยึดมั่นในหลักธรรมาภิบาลที่ได้ประกาศไว้ในบรรษัทภิบาลของบริษัทหรือไม่ ก่อนจะนำคะแนนที่ประเมินครั้งนี้ หารือร่วมกับสถาบันกรรมการบริษัทไทย (ไอโอดี) เพื่อประเมินคะแนนธรรมาภิบาลของบริษัทอีกด้วย
ศรีวราห์ แจงยิบคดีเจ้าสัว เปรมชัย ล่าสัตว์ป่าทุ่งใหญ่นเรศวรฯ พยานหลักฐานครบพอฟ้องแน่นอน เตรียมลงพื้นที่ สภ.ทองผาภูมิ ตามคดีล่าสัตว์ป่า
ข่าวหน้า1,เปรมชัย กรรณสูต,ล่าสัตว์,เสือดำ,ศรีวราห์ รังสิพราหมณกุล